**Leabhrán Faisnéise d’Iarrthóirí**

Tá an tÚdarás Náisiúnta Míchumais tiomanta do bheartas comhdheise a leanúint. Reáchtálfaidh an tÚdarás Náisiúnta Míchumais an próiseas earcaíochta seo de réir an dea-chleachtais i gcomhair Ceapacháin chun Post sa Státseirbhís agus sa tSeirbhís Phoiblí arna ullmhú ag [an gCoimisiún um Cheapacháin Seirbhíse Poiblí](http://www.cpsa.ie).

An tÚdarás Náisiúnta Míchumais

25 Bóthar Chluaidh

Baile Átha Cliath, D04 E409

[www.nda.ie](http://www.nda.ie/)

Teileafón: (353) 01 608 0400

Teideal: Bainisteoir Acmhainní Daonna

Grád: Ardoifigeach Feidhmiúcháin (Lánaimseartha, Buan)

Ag tuairisciú do: Ceann Seirbhísí Corparáideacha

An tÚdarás is Fostóir: An tÚdarás Náisiúnta Míchumais

Láthair: 25 Bóthar Chluaidh, Droichead na Dothra, Baile

 Átha Cliath, D04 E409

Is é an tÚdarás Náisiúnta Míchumais (ÚNM) an comhlacht reachtúil neamhspleách a sholáthraíonn comhairle fhianaisebhunaithe don Aire Leanaí, Comhionannais, Míchumais, Lánpháirtíochta agus Óige ar bheartas agus cleachtas a bhaineann le daoine a bhfuil míchumas orthu. Sa chleachtas, comhlíonann ÚNM an ról sin trí chomhairle a chur ar oifigigh sa Roinn Leanaí, Comhionannais, Míchumais, Lánpháirtíochta agus Óige, i Ranna eile Rialtais agus i bpríomhghníomhaireachtaí stáit agus trí chomhairle dhíreach a chur ar an Aire.

Áirítear le feidhmeanna reachtúla an Údaráis Náisiúnta Míchumais:

* gníomhú mar chomhlacht náisiúnta lárnach a chuideoidh leis an Aire i dtaca le comhordú agus forbairt an bheartais míchumais.
* tionscadail agus gníomhaíochtaí taighde a ghabháil de láimh nó a choimisiúnú, nó comhoibriú iontu, agus cuidiú a thabhairt i dtaca le forbairt faisnéise staidrimh chun pleanáil, soláthar agus monatóireacht a dhéanamh maidir le cláir mhíchumais agus le seirbhísí míchumais;
* comhairle a chur ar an Aire maidir le caighdeáin le haghaidh cláir mhíchumais agus le seirbhísí míchumais, cóid chleachtais a ullmhú, agus monatóireacht a dhéanamh ar chur chun feidhme na gcaighdeán agus na gcód ina leith sin;
* monatóireacht a dhéanamh ar fhostú daoine a bhfuil míchumas orthu san earnáil phoiblí in aghaidh na spriocanna atá leagtha síos sa reachtaíocht;
* tríd an Lárionad Sármhaitheasa i nDearadh Uilíoch, úsáid an deartha uilíoch a chur chun cinn sa timpeallacht thógtha, i dtáirgí, i seirbhísí agus i dteicneolaíocht faisnéise agus cumarsáide ionas gur féidir le gach duine iad a rochtain, a thuiscint agus a úsáid, beag beann ar a n-aois, a méid, a gcumas nó a míchumas.

Tá tuilleadh faisnéise ar fáil ar shuíomh Gréasáin ÚNM ag <http://www.nda.ie> agus ar shuíomh Gréasáin an Lárionaid Sármhaitheasa i nDearadh Uilíoch ag <http://www.universaldesign.ie>

Bunaíodh an Lárionad Sármhaitheasa i nDearadh Uilíoch le héifeacht ón 1 Eanáir 2007 mar chuid de ÚNM de réir na gceanglas san Acht um Míchumas 2005.

**Sainchuntas Poist**

# Aithníonn ÚNM gur príomhriachtanas maidir le fórsa saothair ardfheidhmíochta a fhorbairt is ea sármhaitheas i mbainistíocht acmhainní daonna.

# Ag tuairisciú dó/di don Cheann Seirbhísí Corparáideacha, oibreoidh an t-iarrthóir rathúil i gcomhar le Rannóg Seirbhísí Corparáideacha ÚNM chun acmhainní daonna dea-chleachtais a sholáthar chun freastal ar riachtanais ghnó agus chun misean, fís agus straitéis ÚNM a chomhlíonadh. Áireofar leis sin an bonneagar acmhainní daonna a fhorbairt agus a fheabhsú, pleanáil straitéiseach fórsa saothair a bhrú chun cinn, agus cultúr comhionannais, éagsúlachta agus cuimsithe a leabú.

# Taispeánfaidh an t-iarrthóir rathúil buanna láidre ceannaireachta foirne, scileanna dea-fhorbartha bainistíochta agus eagrúcháin, agus an cumas chun foirne a fhorbairt agus baill foirne a bhainistiú. Glacfaidh sé/sí freagracht as cúraimí, agus oibreoidh sé/sí ar a t(h)ionscnamh féin. Rachaidh an duine aonair i dteagmháil go muiníneach leis an lucht ardbhainistíochta, agus sealbhóidh sé/sí an breithiúnas agus an tsolúbthacht is gá chun oibriú i dtimpeallacht dhinimiciúil.

# Tairgeann an post seo ról freagrach ina bhfuil sásamh le fáil i dtimpeallacht ghnóthach dhúshlánach, ina bpléitear le saincheisteanna éagsúla a bhfuil tionchar acu. Soláthraíonn sé sárdheis ghairme chun rannchuidiú go mór le soláthar seirbhísí corparáideacha in eagraíocht dhinimiciúil a bhfuil sainchúram éagsúil uirthi.

# Ba cheart don iarrthóir is fearr a bheith réamhghníomhach agus dírithe ar mhionsonraí, agus ba cheart dó/di sárscileanna eagrúcháin agus cumarsáide a bheith aige/aici. Tá ardleibhéal discréide, ionracais agus gairmiúlachta ag teastáil.

# Is é atá i gceist leis an ról seo a chur chun feidhme go rathúil caidreamh a chothú agus a chothabháil le comhghleacaithe inmheánacha, le ranna rialtais, le gníomhaireachtaí agus le seirbhísí ar conradh. Beifear ag súil le hardleibhéal solúbthachta, seirbhíse do chustaiméirí agus éifeachtúlachta riaracháin.

# Mar bhall d’fhoireann ÚNM, rannchuideoidh an sealbhóir poist go gníomhach le forbairt fhoriomlán ÚNM, cloífidh sé/sí lena bheartais agus lena luachanna, agus cuirfidh sé/sí comhionannas, éagsúlacht agus cuimsiú míchumais chun cinn.

# Príomhdhualgais agus Príomhfhreagrachtaí

Is ról leathan é ról an Bhainisteora Acmhainní Daonna, agus ceanglófar ar an iarrthóir rathúil na nithe seo a leanas a dhéanamh:

* Gnáthoibríochtaí laethúla acmhainní daonna a stiúradh agus a bhainistiú, á chinntiú go soláthraítear seirbhísí acmhainní daonna ar bhealach éifeachtach éifeachtúil;
* Tacú le beartais agus nósanna imeachta acmhainní daonna a fhorbairt, a chur chun feidhme agus a athbhreithniú, agus inrochtaineacht, comhlíonadh na reachtaíochta fostaíochta agus ailíniú le creataí na hearnála poiblí á gcinntiú;
* Pleanáil straitéiseach fórsa saothair a bhrú chun cinn agus tacú le tionscnaimh forbartha eagraíochta;
* Tionscnaimh feabhsúcháin leanúnaigh a bhrú chun cinn, agus teicneolaíocht agus córais acmhainní daonna á ngiaráil chun próisis acmhainní daonna a fheabhsú;
* Comhionannas, éagsúlacht agus cuimsiú a chur chun cinn, lena n-áirítear socruithe réasúnacha agus tionscnaimh folláine fostaithe;
* Sonraí agus méadrachtaí acmhainní daonna a anailísiú chun treochtaí a shainaithint, chun bonn eolais a chur faoi chinntí straitéiseacha agus chun pleananna gníomhaíochta a fhorbairt;
* Treoir a sholáthar don lucht ardbhainistíochta maidir le beartas pá na hearnála poiblí, le caidreamh fostaithe, le caidreamh tionsclaíoch agus le pleanáil fórsa saothair;
* Straitéis um Chomhionannas, Éagsúlacht agus Cuimsiú a fhorbairt don eagraíocht agus tacú leis an straitéis sin;
* Formhaoirseacht a dhéanamh ar bhainistiú agus riar párolla agus pinsean, lena n-áirítear athruithe tuarastail, scálaí níos airde, breisíochtaí, asbhaintí, agus ríomhanna sochair pinsin;
* Feidhmiú mar phríomhtheagmhálaí d’fhostaithe ar nithe a bhaineann le pinsin;
* An earcaíocht ar fad a bhainistiú, idir phróisis roghnúcháin agus oiliúint ionduchtúcháin, á chinntiú go gcomhlíontar creataí earcaíochta na hearnála poiblí, agus páirt a ghlacadh i mboird agallaimh, de réir mar is gá;
* Formhaoirseacht a dhéanamh ar chóras bainistíochta feidhmíochta ÚNM, tacú le bainisteoirí líne, agus comhlíonadh tráthúil cúraimí a chinntiú ar fud na bhfoirne uile;
* Forbairt agus soláthar cláir foghlama agus forbartha a threorú, ar clár é atá ag teacht le riachtanais na heagraíochta;
* Tacaíocht a thabhairt do bhainisteoirí líne agus iad a chóitseáil maidir le bainistíocht daoine, le caidreamh fostaithe agus le saincheisteanna feidhmíochta;
* Comhoibriú le ceardchumainn agus le hionadaithe foirne, de réir mar is gá, caidreamh tionsclaíoch dearfach a chur chun cinn agus a chinntiú go gcomhlíontar comhaontuithe fostaíochta na hearnála poiblí;
* A chinntiú go gcloítear le ceanglais rialachais Acmhainní Daonna, le ceanglais chosanta sonraí (RGCS) agus le ceanglais tuairiscithe na hearnála poiblí;
* Feidhmíocht agus forbairt na foirne acmhainní daonna a bhainistiú agus tacú leo;
* Ionadaíocht a dhéanamh do ÚNM ag imeachtaí seachtracha agus ag cruinnithe idirghníomhaireachta, de réir mar is gá;
* Aon dualgais eile a shannfar.

Níor cheart na freagrachtaí atá leagtha amach sa sainchuntas poist seo a mheas a bheith uileghabhálach agus is féidir go gcuirfear freagrachtaí breise leo nó go n-athrófar iad de réir mar is gá, ar aon dul le riachtanais ÚNM. Is é/í an Stiúrthóir a chinnfidh na dualgais is cuí don phost, agus is féidir go gcumhdófar leo raon gníomhaíochtaí lena n-éascaítear an tsolúbthacht is mó is féidir de réir riachtanais na heagraíochta.

# Sonraíocht faoin bPearsa

Agus iarratas á dhéanamh acu ar an bpost, moltar go mór d’iarratasóirí a thaispeáint go soiléir conas a chomhlíonann siad na ceanglais bhunriachtanacha agus na hinniúlachtaí seo a leanas. Is féidir go n-áireofar leis an bpróiseas roghnúcháin iarrthóirí a ghearrliostú ar bhonn na faisnéise atá tugtha san fhoirm iarratais. Dá bhrí sin, tá sé le do leas féin cuntas mionsonraithe cruinn a thabhairt ar conas a chomhlíonann do scileanna, do bhuanna pearsanta, do cháilíochtaí agus do thaithí na ceanglais le haghaidh an phoist.

Tá na critéir seo a leanas ***riachtanach*** le haghaidh an phoist:

Chun ról an Bhainisteora Acmhainní Daonna (Ardoifigeach Feidhmiúcháin) in ÚNM a chomhlíonadh go héifeachtach, ba cheart don iarrthóir rathúil na nithe seo a leanas a bheith aige/aici:

* Taithí chruthaithe ar oibríochtaí acmhainní daonna, mar aon le tuiscint chuimsitheach ar phróisis acmhainní daonna agus ar chleachtais acmhainní daonna na hearnála poiblí;
* An cumas chun roinnt tosaíochtaí éagsúla a bhainistiú go héifeachtach ag an aon am amháin agus chun foireann a threorú an tráth céanna;
* Scileanna láidre réiteach fadhbanna agus mionchruinneas, mar aon leis an gcumas chun sonraí acmhainní daonna a léirmhíniú agus oibriú leo;
* An mhuinín is gá chun obair le baill foirne, leis an lucht ardcheannaireachta agus le geallsealbhóirí seachtracha;
* Sárscileanna idirphearsanta agus cumarsáide, lena n-áirítear nithe rúnda a láimhseáil le discréid;
* Tiomantas d’ardchaighdeáin ionracais phearsanta agus ghairmiúlachta;
* Ardleibhéal litearthachta TFC, lena n-áirítear taithí ar chórais acmhainní daonna agus ar uirlisí anailíse sonraí;
* Léirthuiscint do mhisean ÚNM, agus tiomantas do chuimsiú agus comhionannas míchumais a chur chun cinn.

Meastar na ceanglais seo a leanas a bheith ***bunriachtanach*** le haghaidh an phoist:

Ceanglaítear ar iarratasóirí incháilithe na nithe seo a leanas a bheith acu:

* Céim Leibhéal 7 ar a laghad in acmhainní daonna nó i réimse neasghaolmhar; agus
* Taithí trí bliana ar a laghad i ról acmhainní daonna; NÓ
* In éagmais chéim Leibhéal 7, taithí ceithre bliana ar a laghad i ról comhchosúil acmhainní daonna.

Ina theannta sin:

* Ní mór d’iarrthóirí scileanna láidre cumarsáide ó bhéal agus i scríbhinn agus mionchruinneas a thaispeáint san iarratas uathu.
* Ní mór d’iarrthóirí inniúlachtaí a bhaineann le grád an Ardoifigigh Feidhmiúcháin a thaispeáint.

Meastar na ceanglais seo a leanas a bheith ***inmhianaithe*** le haghaidh an phoist:

Mar aon leis na ceanglais bhunriachtanacha thuas, iarrtar ar iarrthóirí príomhéachtaí, eolas speisialtóra, rannchuidithe nó saineolas ar leith a d’fhorbair siad le linn a ngairme go dtí seo a leagan amach i ndáil le ceann amháin ar a laghad de na réimsí seo a leanas:

* Rannpháirtíocht i dtionscadal um bainistíocht athruithe nó um fhorbairt eagraíochta a chur chun feidhme;
* Taithí ar phróisis earcaíochta agus roghnúcháin;
* Tacú le folláine fostaithe, agus éagsúlacht agus cuimsiú a chur chun cinn;
* Riar párolla agus pinsean;
* Caidreamh le hionadaithe caidrimh thionsclaíoch agus le hionadaithe ceardchumainn.

Déanfar measúnú ar fhreagraí na n-iarrthóirí ar an méid thuas chun doimhneacht agus leithead a gcuid taithí a bhreithniú de réir mar a bhaineann sí leis an ról. Is féidir go n-úsáidfear an fhaisnéis atá tugtha sa rannán seo mar chuid de chleachtadh gearrliostaithe, agus is féidir go bpléifear ar bhealach níos doimhne í ag an agallamh.

# Inniúlachtaí don ról ag Leibhéal an Ardoifigigh Feidhmiúcháin:

## Ceannaireacht Foirne

1. Oibríonn sé/sí leis an bhfoireann chun ardfheidhmíocht a éascú, agus cuspóirí soiléire inghnóthaithe á bhforbairt agus aghaidh á tabhairt ar aon saincheisteanna feidhmíochta má thagann siad chun cinn
2. Soláthraíonn sé/sí faisnéis agus comhairle shoiléir ar ar gá don fhoireann a dhéanamh
3. Féachann sé/sí le modhanna éifeachtacha oibre a fhorbairt agus a chur chun feidhme chun cuspóirí a chomhlíonadh
4. Treoraíonn sé/sí an fhoireann le dea-shampla, agus é/í ag cóitseáil daoine aonair agus ag tacú leo de réir mar is gá
5. Cuireann sé/sí an-tábhacht ar fhorbairt foirne, ar oiliúint agus ar scileanna agus acmhainn na foirne a uasmhéadú
6. Tá sé/sí solúbtha agus toilteanach oiriúnú, agus é/í ag rannchuidiú go dearfach le hathruithe a chur chun feidhme

## Breithiúnas, Anailís agus Cinnteoireacht

1. Bailíonn agus anailísíonn sé/sí faisnéis ó fhoinsí ábhartha, cibé acu is foinsí airgeadais, foinsí uimhriúla nó foinsí eile iad, agus raon tosca criticiúla á gcur sa mheá aige/aici
2. Cuireann sé/sí aon saincheisteanna leathana, cláir oibre, íogaireachtaí agus impleachtaí gaolmhara san áireamh agus cinntí á ndéanamh aige/aici
3. Úsáideann sé/sí eolas agus taithí roimhe chun cinntí a threorú
4. Baineann sé/sí úsáid as breithiúnas chun cinntí fónta a bhfuil dea-réasúnaíocht taobh thiar díobh a dhéanamh agus seasann sé/sí dóibh siúd
5. Molann sé/sí réitigh chun aghaidh a thabhairt ar fhadhbanna

## Bainistíocht agus Soláthar Torthaí

1. Glacann sé/sí freagracht agus tá sé/sí cuntasach as cuspóirí comhaontaithe a chomhlíonadh
2. Éiríonn leis/léi raon tionscadal difriúil agus gníomhaíochtaí difriúla oibre a bhainistiú ag an aon am amháin
3. Déanann sé/sí a (h)obair féin agus obair daoine eile a struchtúrú agus a eagrú go héifeachtach
4. Tá sé/sí loighciúil agus pragmatach ó thaobh cur chuige de, agus na torthaí is fearr is féidir á soláthar aige/aici laistigh de na hacmhainní atá ar fáil
5. Tarmligeann sé/sí obair go héifeachtach, agus faisnéis agus fianaise shoiléir á soláthar aige/aici ar ar gá a dhéanamh
6. Sainaithníonn sé/sí go réamhghníomhach réimsí lena bhfeabhsú agus cumann sé/sí moltaí praiticiúla maidir lena gcur chun feidhme
7. Léiríonn sé/sí díograis d’fhorbairtí nua/cleachtais athraitheacha oibre agus féachann sé/sí leis na hathruithe sin a chur chun feidhme go héifeachtach
8. Cuireann sé/sí córais/próisis chuí i bhfeidhm chun seiceáil cháilíochta gach gníomhaíochta agus aschuir a chumasú
9. Díríonn sé/sí go géar ar sheirbhís ardchaighdeáin do chustaiméirí a sholáthar do chustaiméirí inmheánacha agus do chustaiméirí seachtracha araon, agus cuireann sé/sí an díriú sin chun cinn

## Scileanna Idirphearsanta agus Cumarsáide

1. Déanann sé/sí teagmháil a fhorbairt agus a choinneáil ar bun le comhghleacaithe agus le geallsealbhóirí eile chun cabhrú leis an ról a chomhlíonadh
2. Gníomhaíonn sé/sí mar nasc éifeachtach idir an fhoireann agus an lucht ardbhainistíochta
3. Spreagann sé/sí plé oscailte cuiditheach maidir le saincheisteanna oibre
4. Léiríonn sé/sí cinnteacht, agus é/í ag gnóthú glacadh lena c(h)inntí trí fhaisnéis ábhartha a leagan amach agus trí na buntáistí a chur in iúl
5. Caitheann sé/sí le daoine eile go stuama, go tuisceanach, go cúirtéiseach agus go hómósach, fiú i gcúinsí dúshlánacha
6. Cuireann sé/sí faisnéis i láthair go soiléir, go gonta agus go muiníneach agus cumarsáid ó bhéal agus i scríbhinn á déanamh aige/aici
7. Comhoibríonn sé/sí agus tacaíonn sé/sí le comhghleacaithe spriocanna na heagraíochta a bhaint amach

## Saineolas, Oilteacht agus Féinfhorbairt

1. Tá tuiscint shoiléir aige/aici ar a ról, a c(h)uspóirí agus a spriocanna féin agus ar ról, cuspóirí agus spriocanna na foirne agus ar conas a thagann siad le hobair an aonaid agus na Roinne/na hEagraíochta agus cuireann sé/sí an tuiscint sin in iúl do dhaoine eile
2. Tá ardleibhéil saineolais agus eolas leathan Earnála Poiblí atá ábhartha dá réimse oibre féin aige/aici
3. Díríonn sé/sí ar fhéinfhorbairt, ag déanamh a d(h)íchill a f(h)eidhmíocht a fheabhsú

## Treallús agus Tiomantas do Luachanna Seirbhíse Poiblí

1. Féachann sé/sí le hardleibhéal feidhmíochta a bhaint amach, agus méid suntasach fuinnimh á chur isteach aige/aici chun cuspóirí comhaontaithe a bhaint amach
2. Léiríonn sé/sí athléimneacht agus é/í ag déileáil le himthosca dúshlánacha agus le hardéilimh
3. Tá sé/sí iontaofa agus is féidir brath air/uirthi
4. Cinntíonn sé/sí go bhfuil custaiméirí i gcroílár na seirbhísí go léir a sholáthraítear
5. Cloíonn sé/sí le hardchaighdeáin ionracais, eitice agus mhacántachta

# Treoir maidir leis an bPróiseas Roghnúcháin

## Conas Iarratas a Dhéanamh

Ba cheart do gach iarrthóir an fhoirm iarratais a íoslódáil agus a chomhlánú. A luaithe a bheidh an fhoirm iarratais comhlánaithe, seol ar ais í, mar aon le litir chumhdaigh (dhá leathanach ar a mhéad), chuig recruitment3@nda.ie

Ba cheart d’iarrthóirí a chur in iúl ina litir chumhdaigh agus ina bhfoirm iarratais freisin an bhfuil spéis acu i ról lánaimseartha agus/nó i ról páirtaimseartha agus i ról buan agus/nó i ról sainchuspóra.

Ní ghlacfar le hiarratais tar éis an dáta deiridh, arb é **2pm am áitiúil Dé Máirt an 18 Márta 2025** é.

Nílimid in ann glacadh le hiarratais chóipe crua a chuirtear isteach leis an bpost. Ní mór iarratais a bheith curtha isteach le ríomhphost chun go mbreithneofar iad.

Mura mbeidh admháil á rá go bhfuarthas an t-iarratas uait faighte agat laistigh de 24 uair an chloig tar éis an t-iarratas a dhéanamh, déan teagmháil le recruitment3@nda.ie.

Is faoi gach iarratasóir atá sé a chinntiú go bhfaighidh sé/sí an chumarsáid ar fad ón Údarás Náisiúnta Míchumais. Moltar duit do ríomhphoist a sheiceáil ar bhonn tráthrialta ar fud an chomórtais agus a chinntiú freisin go seiceálfaidh tú fillteáin dramhaíola/turscair toisc go bhféadfadh go scagfaí ríomhphoist go mícheart.

Ní ghlacann an tÚdarás Náisiúnta Míchumais le haon fhreagracht as teachtaireachtaí nach bhfuil faighte ná léite ag iarratasóir.

Is fostóir comhdheiseanna é an tÚdarás Náisiúnta Míchumais. Chuirfí fáilte ar leith roimh iarratais ó dhaoine a bhfuil míchumas orthu. Is féidir socruithe réasúnacha a chur i bhfeidhm.

**An Próiseas Roghnúcháin**

Beidh an méid seo a leanas i gceist leis an bPróiseas Roghnúcháin:

* Iarratas a chur isteach (Foirm iarratais)
* Iarrthóirí a ghearrliostú ar bhonn na faisnéise atá ina n-iarratas
* Agallamh.

## Gearrliostú

De ghnáth, is mó an líon iarratas a fhaightear le haghaidh poist ná an líon a theastaíonn chun folúntais reatha agus folúntais amach anseo sa phost sin a líonadh. Fiú amháin i gcás go gcomhlíonfaidh tú ceanglais incháilitheachta an chomórtais, d’fhéadfadh an tÚdarás Náisiúnta Míchumais a chinneadh nach ngairfí ach líon níos lú iarratasóirí chun agallaimh i gcás nach mbeadh sé praiticiúil agallamh a chur ar gach duine de bharr an lín atá ag déanamh iarratas ar an bpost. Chuige sin, déanann an tÚdarás Náisiúnta Míchumais socrú chun próiseas gearrliostaithe a oibriú chun roghnú a dhéanamh ar ghrúpa daoine a fhreastalóidh ar agallamh, ar daoine iad a mheasfar a bheith ar na daoine is oiriúnaí don phost tar éis na foirmeacha iarratais a scrúdú.

Déanfaidh bord saineolaithe scrúdú ar na foirmeacha iarratais in aghaidh critéir réamhchinntithe atá bunaithe ar riachtanais an phoist. Ní hé sin le rá nach bhfuil na hiarrthóirí eile oiriúnach ná nach bhfuil siad in ann an post a dhéanamh. Ina ionad sin, táthar á rá go meastar go bhfuil roinnt iarrthóirí ann a bhfuil cáilíochtaí níos fearr acu agus/nó go bhfuil taithí níos ábhartha acu, bunaithe ar a n-iarratas. Dá bhrí sin, tá sé le do leas féin cuntas beacht, mionsonraithe agus cruinn ar na cáilíochtaí/an taithí atá agat a thabhairt i d’iarratas.

Is féidir go gcruthófar painéal iarrthóirí rathúla mar thoradh ar na hagallaimh. Is féidir na hiarrthóirí a gheobhaidh áit ar an bpainéal agus a chomhlíonann coinníollacha an phróisis roghnúcháin a bhreithniú le haghaidh folúntais cheadaithe a thiocfaidh chun cinn ina dhiaidh seo le linn thréimhse feidhme an phainéil. Beidh an t-iarrthóir a gheobhaidh an chéad áit ar an bpainéal ar an gcéad iarrthóir a bhreithneofar le haghaidh poist, faoi réir imréitigh shásúla a chomhlíonadh, agus rachfar ar aghaidh ina dhiaidh sin in ord fiúntais.

## Rúndacht

Faoi réir fhorálacha an Achta um Shaoráil Faisnéise 2014, caithfear le hiarratais i modh rúin dhaingin.

## Faisnéis Thábhachtach Eile

Ní bheidh an tÚdarás Náisiúnta Míchumais freagrach as aon chaiteachais a thabhóidh iarrthóirí a aisíoc.

Ní thugann cead isteach duine i gcomórtas, ná cuireadh chun agallaimh, ná fógra faoi thoradh rathúil, le fios gur deimhin leis an Údarás Náisiúnta Míchumais go gcomhlíonann an duine lena mbaineann na ceanglais ná nach bhfuil an duine dícháilithe de réir dlí ón bpost a shealbhú. Ní ghabhann aon ráthaíocht leis ach oiread go ndéanfar iarratas an iarratasóra a bhreithniú tuilleadh. Tá sé tábhachtach, dá bhrí sin, go dtugann tú faoi deara gur fútsa atá sé a chinntiú go gcomhlíonann tú na ceanglais incháilitheachta don chomórtas sula bhfreastalóidh tú ar agallamh. Más rud é nach gcomhlíonann tú na ceanglais bhunriachtanacha sin atá leagtha amach thuas agus go bhfreastalóidh tú ar agallamh go fóill, beidh tú ag tabhú costas gan ghá.

Sula molfar aon iarrthóir lena c(h)eapadh chuig an bpost seo, déanfaidh an tÚdarás Náisiúnta Míchumais gach fiosrúchán a mheastar is gá chun oiriúnacht an iarrthóra sin a shuí. Go dtí go mbeidh gach céim den phróiseas earcaíochta curtha i gcrích go hiomlán, ní bheifear in ann cinneadh a dhéanamh agus ní bheifear a mheas ná a thabhairt le tuiscint ach oiread go ndearnadh cinneadh.

I gcás go ndéanfaidh an duine a mholtar lena c(h)eapadh diúltú don cheapachán, nó má scarann sé/sí leis tar éis dó nó di glacadh leis an gceapachán, nó i gcás go dtiocfaidh folúntas breise chun cinn, féadfaidh ÚNM, dá rogha féin, duine eile a roghnú agus a mholadh lena c(h)eapadh bunaithe ar thoradh an chomórtais earcaíochta seo.

# Cearta Iarrthóirí – Nósanna Imeachta Athbhreithniúcháin i dtaca leis an bPróiseas Earcaíochta

Déanfaidh an tÚdarás Náisiúnta Míchumais iarrataí ar athbhreithniú a bhreithniú de réir fhorálacha na gcód cleachtais arna bhfoilsiú ag an gCoimisiún um Cheapacháin Seirbhíse Poiblí. Tá na Cóid Chleachtais ar fáil ar shuíomh Gréasáin [an Choimisiúin um Cheapacháin Seirbhíse Poiblí](http://www.cpsa.ie).

I gcás go mbeidh iarrthóir míshásta le gníomh nó cinneadh a rinneadh i dtaca lena (h)iarratas, féadfaidh sé/sí aiseolas a iarraidh. Déanfaidh an Rannóg Seirbhísí Corparáideacha athbhreithniú tosaigh go hinmheánach ar cén fáth ar measadh a (h)iarratas a bheith neamhrathúil. Seolfar an toradh ar an athbhreithniú sin chuig an iarrthóir i scríbhinn.

* Chun athbhreithniú tosaigh a iarraidh, ní mór d’iarrthóir scríobh chuig ÚNM laistigh de chúig lá oibre ó fhógra a fháil i dtaobh an chinnidh ar a (h)iarratas. Déanfaidh ÚNM an t-athbhreithniú tosaigh gan mhoill. Más rud é go bhfuil an t-iarrthóir míshásta leis an toradh, féadfaidh sé/sí dul i muinín na nósanna imeachta foirmiúla laistigh de dhá lá oibre ó fhógra a fháil i dtaobh an toraidh ar an athbhreithniú tosaigh.
* Beidh an t-eadránaí cinntí ina d(h)uine nach raibh baint aige/aici leis an bpróiseas roghnúcháin agus déanfaidh sé/sí breith a thabhairt faoi iarrataí ar athbhreithniú. Is cinneadh críochnaitheach a bheidh i gcinneadh an eadránaí cinntí i ndáil le hábhair den sórt sin.

## Na Dualgais ar Iarrthóirí

Ba cheart d’iarrthóirí a thabhairt faoi deara go ndícháileofaí iad dá dtabharfadh siad faoi chanbhasáil agus nach mbeadh siad curtha san áireamh sa phróiseas dá bharr.

## Ní ceadmhach d’iarrthóirí

* Faisnéis bhréagach a chur ar fáil go feasach nó go místuama
* Aon duine a chanbhasáil, trí aslú nó gan aslú
* Cur isteach ar an bpróiseas nó cur as dó ar bhealach ar bith
* Ní ceadmhach do thríú páirtí iarrthóir a phearsanú ag céim ar bith den phróiseas
* Aon duine a sháraíonn na forálacha thuas nó a chabhraíonn le duine eile na forálacha thuas a shárú, beidh sé ciontach i gcion. Tá duine a fhaightear ciontach i gcion faoi dhliteanas fíneáil a íoc agus/nó príosúnachta.

Ina theannta sin, i gcás go raibh nó go bhfuil duine a ciontaíodh i gcion ina (h)iarrthóir ag próiseas earcaíochta, ansin:

* I gcás nár ceapadh é/í chuig post, dícháileofar é/í mar iarrthóir; agus
* I gcás gur ceapadh é/í tar éis an phróisis earcaíochta atá i gceist, forghéillfidh sé/sí an ceapachán sin.

# Critéir shonracha iarrthóirí

### Ní mór d’iarrthóirí

* An t-eolas agus an cumas a bheith acu dualgais an phoist lena mbaineann a chomhlíonadh
* Bheith oiriúnach ar fhorais phearsantachta
* Bheith oiriúnach ar gach bealach ábhartha eile dá gceapadh chuig an bpost lena mbaineann agus, má éiríonn leo, ní cheapfar chun an phoist iad:
* Mura n-aontaíonn siad tabhairt faoi na dualgais a ghabhann leis an bpost agus glacadh leis na coinníollacha faoina gcomhlíontar na dualgais nó faoina bhféadfadh sé bheith riachtanach na dualgais a chomhlíonadh;
* Mura bhfuil siad inniúil agus ar fáil go hiomlán chun tabhairt faoi na dualgais a ghabhann leis an bpost agus mura bhfuil siad lánábalta tabhairt fúthu;
* Mura ndeimhnítear iad a bheith feidhmiúil ó thaobh liachta de glacadh leis an gceapachán.

## Iarrthóireacht a mheas a bheith tarraingthe siar

Iarrthóirí nach bhfreastalaíonn ar agallamh nó ar aon triail eile de réir mar a éileoidh an tÚdarás Náisiúnta Míchumais nó nach soláthraíonn, má iarrtar a leithéid air/uirthi, cibé fianaise a éilíonn an tÚdarás a bhaineann lena n-iarrthóireacht, ní bheidh aon éileamh acu a thuilleadh ar a bheith lena mbreithniú.

# Ceanglas Saoránachta

Ní mór d’iarrthóirí incháilithe:

(a) A bheith ina saoránach de chuid an Limistéir Eorpaigh Eacnamaíoch (LEE). Is é atá in LEE Ballstáit an Aontais Eorpaigh mar aon leis an Íoslainn, Lichtinstéin agus an Iorua; nó

(b) A bheith ina saoránach de chuid na Ríochta Aontaithe; nó

(c) A bheith ina saoránach de chuid na hEilvéise de bhun an chomhaontaithe idir an tAontas Eorpach agus an Eilvéis maidir leis an tsaorghluaiseacht daoine; nó

(d) A bheith ina saoránach de chuid tír nach tír LEE í agus a bhfuil víosa Stampa 41 nó víosa Stampa 5 aige/aici

1 Tabhair faoi deara go nglactar le víosa Airteagal 50 CAE, a tháinig in ionad Stampa 4 EUFAM tar éis an Bhreatimeachta, mar choibhéis le Stampa 4.

Chun cáiliú, ní mór d’iarrthóirí bheith incháilithe faoi dháta aon tairisceana poist.

# An tAcht um Chosaint Sonraí, 2018

Nuair a fhaightear d’iarratas, cruthaímid taifead faoi d’ainm agus cuirtear cuid mhór den fhaisnéis phearsanta a sholáthraíonn tú isteach sa taifead sin. Úsáidtear an taifead pearsanta sin chun d’iarrthóireacht a phróiseáil agus mar chuid den phróiseas earcaíochta. Tá faisnéis den sórt sin atá á coinneáil ag ÚNM agus ag an eagraíocht is fostóir faoi réir na gceart agus na n-oibleagáidí a leagtar amach san Acht um Chosaint Sonraí, 2018. Chun tuilleadh faisnéise a fháil faoi conas a dhéanaimid do shonraí pearsanta a choinneáil agus a úsáid, léigh [Beartas Príobháideachta an Údaráis Náisiúnta Míchumais](http://nda.ie/Privacy-Policy/), rud ina dtugtar treoracha faoin gceart atá ag duine chun a t(h)oiliú a tharraingt siar am ar bith.

Chun iarraidh ar rochtain d’ábhar sonraí a dhéanamh faoin Acht um Chosaint Sonraí, 2018, cuir d’iarraidh isteach i scríbhinn chuig: An tOifigeach Cosanta Sonraí, An tÚdarás Náisiúnta Míchumais, 25 Bóthar Chluaidh, Baile Átha Cliath, D04 E409. De rogha air sin, cuir isteach í le ríomhphost chuig dataprotection@nda.ie

Déan cinnte de go dtugann tú a oiread mionsonraí agus is féidir faoi na taifid atá á lorg agat chun cur ar ár gcumas an taifead iomchuí a shainaithint. Baintear míreanna áirithe faisnéise nach bhfuil sonrach do dhuine aonair ar bith as taifid chun críocha ginearálta staidrimh.

# Príomhchoinníollacha Seirbhíse

Cuirfear príomhchoinníollacha seirbhíse i bhfeidhm ar aon dul le gach ceann de na ciorcláin iomchuí/na nósanna iomchuí agus na beartais iomchuí ón rialtas is infheidhme tráth an tsocrúcháin.

## Tuarastal

Is ag an bpointe íosta de Scála Tuarastail (Caighdeánach) an Ardoifigigh Feidhmiúcháin a bheidh an tuarastal tosaigh. Is mar a leanas atá an scála tuarastail don phost:

An scála pá le héifeacht ón 1 Márta 2025 d’fhostaithe bunaithe a ceapadh an 6 Aibreán 1995 nó ina dhiaidh agus atá ag íoc ranníocaíocht ÁSPC de ráta Aicme A agus atá ag déanamh ranníocaíocht fostaí i ndáil le sochair aoisliúntais phearsanta (Ranníocaíocht Phearsanta Pinsin):

**Scála Tuarastail an Ardoifigigh Feidhmiúcháin (Ranníocaíocht Phearsanta Pinsin)**

€58,264.00 €59,967.00 €61,668.00 €63,366.00 €65,072.00 €66,769.00 €68,472.00 €70,928.00¹ €73,378.00²

An scála pá Ranníocaíochta Neamhphearsanta Pinsin le héifeacht ón 1 Márta 2025 dóibh siúd a ceapadh roimh an 6 Aibreán 1995.

**Ardoifigeach Feidhmiúcháin**

€55,492.00 €57,093.00 €58,692.00 €60,304.00 €61,918.00 €63,545.00 €65,159.00 €67,483.00¹ €69,815.00²

Féadfar breisíochtaí a íoc faoi réir feidhmíocht shásúil de réir an Bheartais Rialtais. Féadfar breisíochtaí fadseirbhíse a íoc tar éis seirbhís shásúil 3 bliana (LSI-1) agus 6 bliana (LSI-2) ag uasphointe an scála.

Beifear ag tosú ag **an gcéad phointe** den scála. Féadfar go mbeidh téarmaí agus coinníollacha difriúla i bhfeidhm i gcás gur státseirbhíseach nó seirbhíseach poiblí san am i láthair atá sa cheapaí.

## Saoire Bhliantúil

Is é 29 lá an liúntas saoire bliantúla le haghaidh phost an Ardoifigigh Feidhmiúcháin, ag méadú dó go 30 lá tar éis seirbhís cúig bliana.

Tá an liúntas sin faoi réir na gcoinníollacha maidir le saoire bhliantúil a dheonú san earnáil phoiblí agus tá sé bunaithe ar sheachtain cúig lá, gan gnáthlaethanta saoire poiblí a áireamh.

## Uaireanta Oibre

Ní bheidh uaireanta freastail níos lú ná 35 uair an chloig mar uaireanta freastail comhlána sa tseachtain. Beidh do ghnáthuaireanta oibre ó 9am go 5pm ó Luan go hAoine. Oibríonn ÚNM beartas um obair chumaisc, rud lena n-éilítear ar bhaill foirne lánaimseartha a bheith ar an láthair dhá lá sa tseachtain ar a laghad. Beidh an ceanglas sin ag brath ar riachtanais an róil agus beidh sé éagsúil ó am go chéile. Comhaontaítear mionsonraí an tsocraithe sin go háitiúil le do bhainisteoir líne.

## Tréimhsí Sosa

Beidh feidhm ag téarmaí an Achta um Eagrú Ama Oibre, 1997, maidir leis an gceapachán seo.

## Áit oibre

Tá an tÚdarás Náisiúnta Míchumais lonnaithe faoi láthair ag 25 Bóthar Chluaidh, Baile Átha Cliath, D04 E409.

## Tionacht

 Is é an toradh a bheidh ar an gcomórtas seo ná go gcruthófar painéal le haghaidh róil atá lánaimseartha agus/nó páirtaimseartha agus buan agus/nó sealadach, a cheadófar sa dá bhliain atá romhainn. Tá post sealadach amháin ar fáil i láthair na huaire. Ceanglófar ort dul faoi thréimhse phromhaidh. Is difriúil ó phost go post a bheidh fad agus tréimhse aon chonartha shealadaigh. Níl aon teideal ann i leith post buan.

## Saoire Bhreoiteachta

Íocfar pá le linn neamhláithreacht bhreoiteachta de réir fhorálacha na Rialachán um Shaoire Bhreoiteachta na Seirbhíse Poiblí.

## ÁSPC

Beidh ar oifigigh atá ag íoc ÁSPC de ráta Aicme A sainordú a shíniú lena dtabharfar údarás don Roinn Coimirce Sóisialaí sochair ar bith atá dlite faoi na hAchtanna Leasa Shóisialaigh a íoc go díreach leis an Údarás Náisiúnta Míchumais. Beidh íocaíocht le linn na breoiteachta faoi réir na héilimh riachtanacha a bheith á ndéanamh ag an oifigeach ar shochar árachais shóisialta don Roinn Coimirce Sóisialaí laistigh den teorainn riachtanach ama.

## Fostaíocht Sheachtrach

Ní fhéadfaidh ceapaithe chuig poist lánaimseartha dul i mbun cleachtadh príobháideach ná a bheith bainteach le haon ghnó seachtrach a chuirfeadh isteach ar chomhlíonadh na ndualgas oifigiúil.

## Aoisliúntas agus scor

Tairgfear don iarrthóir rathúil téarmaí pinsin seirbhíse poiblí agus coinníollacha aoise scoir de réir socruithe pinsin san Údarás Náisiúnta Míchumais ar bhonn stádas an cheapaí rathúil:

1. De ghnáth, beidh duine nach bhfuil aon stair inphinsin Seirbhíse Poiblí aige/aici sna 26 seachtaine roimh cheapachán ina c(h)omhalta den Scéim Pinsean Seirbhíse Poiblí Aonair (Scéim Aonair), a tosaíodh le héifeacht ón 1 Eanáir 2013 [tagraítear di in alt 10 den Acht um Pinsin na Seirbhíse Poiblí (Scéim Aonair agus Forálacha Eile), 2012];
2. Aon duine a bhí ina c(h)omhalta de “scéim pinsean seirbhíse poiblí a bhí ann cheana” mar a fhorléirítear leis an Acht um Pinsin na Seirbhíse Poiblí (Scéim Aonair agus Forálacha Eile), 2012, agus nach gcáilíonn le haghaidh comhaltas den Scéim Aonair, beidh téarmaí caighdeánacha pinsean seirbhíse poiblí aige/aici a bheidh ag teacht le stádas iontrálaí nua nó le stádas nach stádas iontrálaí nua chun críocha an Achta um Aoisliúntas na Seirbhíse Poiblí (Forálacha Ilghnéitheacha), 2004.

## Stádas an cheapaí chun críocha aoisliúntais

Éileofar ar cheapaithe a stair iomlán seirbhíse poiblí a nochtadh. Tabharfar mionsonraí faoi na forálacha aoisliúntais cuí tar éis stádas an cheapaí a chinneadh. Ba cheart na pointí seo a leanas a thabhairt faoi deara:

## Fabhrú Pinsin

Beidh feidhm ag teorainn 40 bliain leis an tseirbhís iomlán is féidir a áireamh i gcomhair pinsin i gcás go raibh duine ina c(h)omhalta de níos mó ná scéim pinsean seirbhíse poiblí amháin atá ann cheana. Tháinig an teorainn 40 bliain sin dá bhforáiltear san Acht um Pinsin na Seirbhíse Poiblí (Scéim Aonair agus Forálacha Eile), 2012, in éifeacht an 28 Iúil 2012. **Is féidir go mbeidh impleachtaí pinsin aige sin ar cheapaí ar bith a bhfuil cearta pinsin gnóthaithe aige/aici i bpost sa tseirbhís phoiblí roimhe seo.**

## Laghdú Pinsin

Leis an Acht um Pinsin na Seirbhíse Poiblí (Scéim Aonair agus Forálacha Eile), 2012, leathnaíodh laghdú pinsin chun go mbeadh pinsean seirbhíse poiblí aon duine atá ar scor faoi dhliteanas i leith laghdú ar é/í a bheith ag dul i mbun fostaíocht seirbhíse poiblí an athuair, fiú i gcás go bhfuil an fhostaíocht nua i réimse eile den tseirbhís phoiblí.

Mar sin féin, más rud é go raibh an ceapaí fostaithe roimhe seo sa Státseirbhís agus gur bronnadh pinsean air/uirthi faoi shocruithe luathscoir shaorálaigh (seachas an Scéim Dreasachta Luathscoir (SDLS) nó scéim LSS/SIS de chuid Fheidhmeannacht na Seirbhíse Sláinte, a fhágann nach bhfuil duine incháilithe le haghaidh an chomórtais), scoirfidh teideal chun íoc an phinsin sin le héifeacht ó dháta an athcheapacháin.

## Scéim Luathscoir do Mhúinteoirí: An Roinn Oideachais – Ciorclán 102/2007

Rinne an Roinn Oideachais Scéim Luathscoir do Mhúinteoirí a thabhairt isteach. Tá sé mar choinníoll de chuid na Scéime Luathscoir gurb amhlaidh, seachas sna cásanna a leagtar amach i míreanna 10.2 agus 10.3 den chiorclán iomchuí agus sna cásanna sin amháin, más rud é go nglacann múinteoir le luathscor faoi Shraitheanna 1, 2 nó 3 den scéim sin agus go bhfostaítear é/í in aon cháil i réimse ar bith san earnáil phoiblí, a scoirfear láithreach de phinsean a íoc leis an duine sin faoin scéim. Tosófar arís ar íocaíochtaí pinsin, áfach, nuair a scoirfear den fhostaíocht sin nó ar an lá a shlánóidh an duine 60 bliain d’aois, cibé acu is déanaí, ach nuair a thosófar ar íocaíochtaí pinsin arís, beidh an pinsean bunaithe ar sheirbhís ináirithe iarbhír an duine mar mhúinteoir (i.e., ní chuirfear san áireamh na blianta breise a tugadh roimhe sin nuair a bheidh an íocaíocht pinsin á ríomh).

## Scor de dheasca Easláinte

Tabhair faoi deara: i gcás gur scoir duine ó chomhlacht Státseirbhíse/Seirbhíse Poiblí mar gheall ar easláinte, d’fhéadfaí athbhreithniú a dhéanamh ar phinsean an duine sin ón bhfostaíocht sin de réir na rialacha a bhaineann le scor de bharr easláinte laistigh de scéim pinsean na fostaíochta sin.

**Ranníocaíocht Bhreise Aoisliúntais**

Tá an ceapachán seo faoi réir na Ranníocaíochta Breise Aoisliúntais de réir Chuid 4 den Acht um Pá agus Pinsin Seirbhíse Poiblí, 2017. Tá an Ranníocaíocht Bhreise Aoisliúntais le híoc de bhreis ar aon ranníocaíochtaí is iníoctha i ndáil le comhaltas de do phríomhscéim aoisliúntais agus/nó de scéim pinsean céile agus leanaí.

Is iad sin thuas na príomhchoinníollacha seirbhíse agus níl sé beartaithe gur liosta cuimsitheach atá ann de na téarmaí agus de na coinníollacha fostaíochta ar fad a leagfar amach sa chonradh fostaíochta a chomhaontófar leis na hiarrthóirí rathúla.